《和象之雨后望少室山白云》
宋代·黄庶

尘埃奔趋插手板，十年已卖山中闲。
相逢少室若交旧，白云与我开容颜。
风驱烟气云敝幕，天覆碧玉无瑕瘢。
我疑岳神宴天上，扫洒伊洛为图看。
又疑山鬼有寒税，纩絮万叠输阴官。
色如可餐无厌饱，颇梨为甑炊琅玕。
去去不观不能已，一里回首百据鞍。
长安许生以画名，闲暇拂拭新素纨。
能求山高水深趣，常恐造化在笔端。
每观云泉得意处，拟写男女家其间。
今对异景惭首鼠，愚若犬彘编槽栏。
君诗托我有深意，明月一杯心往还。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。